‘Dronkbestuurder’ vas ná hy voetganger trefArgieffoto: SAPD/Facebook ŉ Motoris wat na bewering onder die invloed van drank bestuur het, gaan Nuwejaar agter tralies deurbring nadat hy op Kersdag ŉ voetganger raakgery het. FC van Wyk, ŉ polisiewoordvoerder, het in ŉ verklaring gesê die man (42) het in Nomzamo naby Somerset-Wes glo die voetganger raakgery. Volgens omstanders het die dronk man die voetganger uit die pad geskuif en in sy motor geklim om verder te ry. Dit is nie duidelik hoe ernstig die voetganger beseer is nie. Volgens van Wyk het lede van die gemeenskap die man glo voorgekeer en die polisie gebel. “Speurders het tydens die ondersoek gevind die bestuurder is een van die verdagtes wat gesoek word vir omkopery in Lwandle in 2014. Verdere ondersoek het ook gewys dat die man gesoek word in Khayelitsha, Somerset-Wes, Lingelethu-Wes, Harare en die Strand vir ander aanklagte van dronkbestuur,” het hy gesê. Die man is reeds nege keer tussen Maart 2011 tot 2015 in hegtenis geneem vir dronkbestuur, diefstal en omkopery. Hy is in 2012 skuldig bevind aan diefstal en in 2013 aan dronkbestuur. Hy word aangekla van dronk- en nalatige en roekelose bestuur. Hy het reeds Maandag in die hof verskyn, maar sal agter tralies bly tot op 4 Januarie wanneer hy vir borgtog kan aansoek doen.